KOMISSION PÄÄTÖS,

tehty 7 päivänä helmikuuta 1996,

Yhdistyneen kuningaskunnan lisärahoitustuesta kivihiiliteollisuudelle varainhoitovuonna 1995/96 (Ainoastaan englanninkielinen teksti on todistusvoimainen) (96/274/EHTY)

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen,

ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY (1),

ottaa huomioon Yhdistyneen kuningaskunnan rahoitustoimenpiteistä kivihiiliteollisuuden hyväksi varainhoitovuosina 1994/95 ja 1995/96 3 päivänä marraskuuta 1994 tehdyn komission päätöksen 94/995/EHTY (2),

sekä katsoo seuraavaa:

I

Yhdistynyt kuningaskunta ilmoitti 7 päivänä marraskuuta 1995 päivätyllä kirjeellä päätöksen N:o 3632/93/EHTY 9 artiklan 1 kohdan mukaisesti komissiolle ylimääräisestä rahoitustuesta, jonka se aikoo myöntää kivihiiliteollisuudelle varainhoitovuonna 1995/96 päätöksellä 94/995/EHTY hyväksytyn tuen lisäksi, sekä teknisestä muutoksesta, joka koskee samalla päätöksellä hyväksytyn tukimuodon jakamista.

Toimenpiteet, jotka Yhdistynyt kuningaskunta aikoo kivihiiliteollisuuden hyväksi toteuttaa, kuuluvat päätöksen N:o 3632/93/EHTY 1 artiklan 1 kohdan soveltamisalaan. Komission on siten kyseisen päätöksen 9 artiklan 4 kohdan mukaisesti tehtävä päätös siitä, ovatko toimenpiteet päätöksessä asetettujen tavoitteiden ja vaatimusten mukaisia ja yhteismarkkinoiden moitteettomaan toimintaan soveltuvia.

II

Komissio antoi päätöksellä 94/995/EHTY Yhdistyneelle kuningaskunnalle päätöksessä N:o 3632/93/EHTY asetettujen vaatimusten mukaisesti luvan myöntää varainhoitovuonna 1995/96 erinäisiä tukia, joihin kuuluivat

- enintään 130 miljoonan punnan tuki Coal Authoritylle, joka on julkisen alan toimielin, British Coal Corporationin yksityistämistä edeltäneestä kivihiilentuotannosta ympäristölle aiheutuneista vahingoista ja aineellisista vahingoista suoritettavien korvausten kattamiseen,

- enintään 30 miljoonan punnan tuki varainhoitovuodeksi 1995/96 British Coal Corporationin nykyisille ja entisille työntekijöille työstä aiheutuneista vammoista ja terveyden vahingoittumisesta maksettavien korvausten kattamiseen vuoden 1947 ja kyseisen yhtiön yksityistämisajankohdan väliseltä palvelusajalta,

- enintään yhden miljoonan punnan tuki toimintavuodeksi 1995/96 hiileen tai savuttomaan polttoaineeseen annettaviin polttoaine-etuihin tai tietyissä tapauksissa käteissuorituksiin Yhdistyneen kuningaskunnan kivihiiliteollisuuden uudelleenjärjestelyn, järkeistämisen ja uudenaikaistamisen vuoksi British Coal Corporationista eläkkeelle siirtyneille tai sieltä työttömiksi jääneille työtekijöille ja heidän huollettavilleen 31 päivän maaliskuuta 1990 ja kyseisen yhtiön yksityistämisajankohdan väliseltä palvelusajalta.

III

Ilmoituksen 7 päivältä marraskuuta 1995 mukaan tietty tuki, joka päätöksellä 94/995/EHTY on hyväksytty maksettavaksi vuosina 1994/95, on siirretty vuosiksi 1995/96; tämä siirto ei tarvitse muuta hyväksymistä.

Ilmoituksessa mainittiin myös, että kolmesta edellä tarkoitetusta toimenpiteestä kahdessa on suunniteltu myönnettäväksi lisätukea varainhoitovuodeksi 1995/96 päätöksellä 94/995/EHTY hyväksytyn tuen lisäksi ja että teknisen hallinnoinnin tehokkuuden vuoksi toinen näistä kahdesta tukimuodosta olisi jaettava uudelleen. Komission on tämän vuoksi tehtävä päätös näistä kolmesta muutoksesta.

Varainhoitovuodeksi 1995/96 myönnettävä lisätuki muodostuu toisaalta päätöksellä 94/995/EHTY aikaisemmin hyväksytyn 30 miljoonan punnan lisäksi maksettavasta 16 miljoonasta punnasta, joka on tarkoitettu British Coal Corporationin entisille työntekijöille työstä aiheutuneista vammoista ja terveyden vahingoittumisesta maksettavien korvausten kattamiseen - tästä summasta 14 miljoonaa puntaa on osoitettava British Coal Corporationille ja 2 miljoonaa puntaa suoraan yksityisten yritysten työntekijöille näiden yksityistämistä edeltäneeltä ajanjaksolta esittämien vaatimusten perusteella - ja toisaalta päätöksellä 94/995/EHTY aikaisemmin hyväksytyn 1 miljoonan punnan lisäksi maksettavasta 95 miljoonasta punnasta, joka on tarkoitettu hiileen tai savuttomaan polttoaineeseen annettaviin polttoaine-etuihin tai tietyissä tapauksissa käteissuorituksiin Yhdistyneen kuningaskunnan kivihiiliteollisuuden uudelleenjärjestelyn, järkeistämisen ja uudenaikaistamisen vuoksi British Coal Corporationista eläkkeelle siirtyneille tai sieltä työttömiksi jääneille työntekijöille ja heidän huollettavilleen 31 päivänä maaliskuuta 1990 edeltäneeltä palvelusajalta.

Tuen uudelleen jakamiseen varainhoitovuonna 1995/96 liittyvä tekninen muutos koskee ympäristölle aiheutuneiden vahinkojen kattamiseen myönnettävää tukea, jonka kokonaismäärä on rajoitettu 100 miljoonaan puntaan, mutta jota ei enää kokonaan makseta Coal Authoritylle. Sen sijaan Coal Authority saa siitä ainoastaan 57 miljoonaa puntaa ja British Coal Corporation jäljelle jäävät 53 miljoonaa puntaa.

IV

British Coal Corporationin entisille työntekijöille maksettavien korvausten kattamiseen päätöksellä 94/995/EHTY jo hyväksytyn 30 miljoonan punnan lisäksi myönnettävä enintään 16 miljoonan punnan lisätuki on tarkoitettu niiden korvausten kattamiseen, jotka näille on maksettava yhtiössä työskentelystä aiheutuneista vammoista ja terveyden vahingoittumisesta kyseisen yhtiön yksityistämistä edeltäneeltä palvelusajalta. British Coal Corporationin haltuunsa ottaneet yhtiöt ovat ottaneet vastatakseen kaikista työntekijöidensä työstä aiheutuneisiin vammoihin ja terveyden vahingoittumiseen liittyvistä kuluista yhtiön yksityistämisen jälkeiseltä palvelusajalta.

Niiden korvausten kattamiseksi, joita British Coal Corporationin entisille työntekijöille on maksettava näille yhtiössä työskentelystä aiheutuneista vammoista ja terveyden vahingoittumisesta vuoden 1947 ja kyseisen yhtiön yksityistämisajankohdan väliseltä palvelusajalta, Yhdistynyt kuningaskunta ehdottaa enintään 46 miljoonan punnan tukea alun perin päätöksellä 94/995/EHTY varainhoitovuodeksi 1995/96 hyväksytyn 30 miljoonan punnan sijaan. Alun perin myönnetyn summan korottaminen 16 miljoonalla punnalla johtuu osittain siitä, että korvauskustannukset ovat keskimäärin huomattavasti korkeammat kuin summa, johon arviot alun perin perustuivat, johtuen pääasiassa aiemmin arvioiden ulkopuolelle jätettyjen korvausvaatimusten ja vakuutusten huomioonottamisesta aiheutuneista ennalta arvaamattomista vaatimuksista sekä osittain korvausrekisterin hoitamisesta aiheutuneiden ennakoimattomien kustannusten hyväksymisestä.

Tämä lisätuki on sen vuoksi tarkoitettu kivihiiliteollisuuden uudenaikaistamisesta, järkeistämisestä ja uudelleenjärjestelystä aiheutuvien tosiasiallisten kustannusten ja sellaisten kustannusten kattamiseen, jotka eivät liity tavanomaiseen tuotantoon (aikaisempien kausien kulut). Päätöksen N:o 3632/93/EHTY 5 artiklan mukaisesti tätä kyseisen päätöksen liitteessä nimenomaisesti mainittua, entisen kaivostyöntekijöiden sairausvakuutusjärjestelyt kattaviin jäljelle jääviin kustanuksiin myönnettävää tukea voidaan pitää yhteismarkkinoille soveltuvana siltä osin kuin maksettu summa ei ylitä kustannuksia.

V

Päätöksessä 94/995/EHTY nimenomaan määrätään, että ennen British Coal Corporationin yksityistämistä tehdystä kaivostyöstä ympäristölle aiheutuneista vahingoista suoritettavien korvausten kattamiseen tarkoitettu tuki myönnetään Coal Authoritylle. Yksityistämisen jälkeen Coal Authorityn odotettiin ottavan vastatakseen kaikista British Coal Corporationin pääasiallisista sitoumuksista. Käytännössä näitä tehtäviä on kuitenkin teknisistä ja toiminnan tehokkuuteen liittyvistä syistä siirretty British Coal Corporationilta Coal Authoritylle hitaammin kuin alun perin oli suunniteltu. Tämän vuoksi osa näistä tehtävistä tulee vielä varainhoitovuonna 1995/96 jäämään British Coal Corporationista jäljelle jääneiden osastojen hoidettaviksi. Vaikka tuen luonne pysyy muuttumattomana, ehdotettu summa on jaettu Coal Authorityn ja British Coal Corporationista jäljelle jääneiden osastojen kesken. Yhdistyneen kuningaskunnan hallituksen ilmoituksen mukaan British Coal Corporationille myönnetty tuki käytetään ainoastaan edellä määriteltyihin tarkoituksiin. Tämä päätöksen 94/995/EHTY 2 artiklaan tehty pelkästään tekninen muutos ei vaikuta siihen, onko kyseinen toimenpide päätöksessä N:o 3632/93/EHTY asetettujen tavoitteiden ja vaatimusten mukainen.

VI

Komission päätöksellä 90/634/EHTY (3) hyväksyttiin yhteensä 2 000 miljoonan punnan tuen myöntäminen British Coal Corporationille määrärahan perustamiseksi hiileen ja savuttomaan polttoaineeseen annettavia polttoaine-etuja tai tietyissä tapauksissa käteissuorituksia varten eläkkeelle siirtyville tai entisille kaivostyöntekijöille taikka näiden huollettaville vuosia 1990/91 edeltäneen tuotantotoiminnan osalta. Maaliskuussa 1995 British Coalin entisiin työntekijöihin ja näiden huollettaviin liittyvät kulut siirrettiin British Coal Corporationilta Yhdistyneen kuningaskunnan hallitukselle; vastaava määräraha British Coalin tileissä peruuntui, ja sen vuoksi kumoutui myös päätöksellä 90/634/EHTY hyväksytty 2 000 miljoonan punnan tuki. Tämän vuoksi on tarpeen hyväksyä uudelleen kustannukset, joita tästä budjettikohdasta odotetaan aiheutuvan vuonna 1995/96; ne ovat yhteensä 95 miljoonaa puntaa sen enintään 1 miljoonan punnan lisäksi, joka päätöksen 94/995/EHTY 2 artiklan mukaisesti hyväksyttiin myönnettäväksi kivihiiliteollisuudelle ja joka on tarkoitettu polttoaine-etuun British Coal Corporationin entisille työntekijöille ja heidän huollettavilleen 31 päivän maaliskuuta 1990 ja kyseisen yhtiön yksityistämispäivän väliseltä työssäkäyntiajalta.

VII

Edellä olevan mukaisesti ja Yhdistyneen kuningaskunnan hallituksen toimittamien tietojen perusteella tässä päätöksessä tarkoitetut tukitoimenpiteet täyttävät päätöksen N:o 3632/93/EHTY 5 artiklan vaatimukset, koska tavoitteena on uudenaikaistamisesta, järkeistämisestä ja uudelleenjärjestelystä aiheutuneiden kustannusten ja sellaisten kustannusten kattaminen, jotka eivät liity tavanomaiseen tuotantoon (aikaisempien kausien kulut). Nämä toimenpiteet soveltuvat sen vuoksi yhteismarkkinoiden moitteettomaan toimintaan,

ON TEHNYT TÄMÄN PÄÄTÖKSEN:

1 artikla

Yhdistyneelle kuningaskunnalle annetaan lupa myöntää British Coal Corporationille varainhoitovuodeksi 1995/96 enintään 14 miljoonan punnan ylimääräinen tuki päätöksellä 94/995/EHTY hyväksytyn tuen lisäksi työstä aiheutuneista vammoista ja terveyden vahingoittumisesta entisille työntekijöille suoritettavien korvausten kattamiseen sekä samaksi varainhoitovuodeksi enintään 2 miljoonan punnan lisätuki yksityisiin yrityksiin siirretyille entisille kaivostyöntekijöille suoraan suoritettavien samojen korvausten kattamiseen yksityistämistä edeltäneeltä ajanjaksolta esitettyjen vaatimusten osalta.

2 artikla

Yhdistyneelle kuningaskunnalle annetaan lupa myöntää British Coal Corporationille varainhoitovuodeksi 1995/96 päätöksellä 94/995/EHTY hyväksytystä kokonaismäärästä enintään 53 miljoonan punnan tuki ympäristölle aiheutuneiden vahinkojen korvaamiseen.

3 artikla

Yhdistyneen kuningaskunnan sallitaan myöntää British Coal Corporationille varainhoitovuodeksi 1995/96 enintään 95 miljoonan punnan tuki kivihiileen tai savuttomaan polttoaineeseen annettavaan polttoaine-etuun tai tietyissä tapauksissa käteissuorituksiin Yhdistyneen kuningaskunnan kivihiiliteollisuuden uudenaikaistamisen, järkeistämisen ja uudelleenjärjestelyn vuoksi British Coal Corporationista eläkkeelle siirtyneille tai sieltä työttömiksi jääneille työntekijöille ja heidän huollettavilleen 31 päivää maaliskuuta 1990 edeltäneeltä palvelusajalta.

4 artikla

Yhdistyneen kuningaskunnan on ilmoitettava komissiolle jokaisesta tässä päätöksessä tarkoitetusta tukiryhmästä tosiasiallisesti maksamansa määrät.

5 artikla

Tämä päätös on osoitettu Yhdistyneelle kuningaskunnalle.

Tehty Brysselissä 7 päivänä helmikuuta 1996.

Komission puolesta

Christos PAPOUTSIS

Komission jäsen

(1) EYVL N:o L 329, 30.12.1993, s. 12

(2) EYVL N:o L 379, 31.12.1994, s. 6

(3) EYVL N:o L 346, 11.12.1990, s. 22